<classify> NAIBU Waziri wa Afya, Maendeleo ya Jamii, Jinsia, Wazee na Watoto, Dk Faustine Ndugulile, amemuagiza Kaimu Mganga Mkuu wa Mkoa wa Iringa, Dk. Atupele Mwandiga, kufuatilia na kutoa taarifa ya utoaji wa dawa katika hospitali ya rufaa ya mkoa huo.Ametoa agizo hilo wakati alipotembelea hospitali hiyo juzi kwa lengo la kujionea utoaji wa huduma za afya kwa wananchi na kushuhudia mama aliyejifungua hospitalini hapo akipewa dawa za kutumia mara moja badala ya mara tatu kama ilivyoandikwa na daktari.Dk Ndugulile alionesha kukasirishwa na utendaji kazi wa wauguzi katika wodi ya mama na mtoto kwa kutozingatia utoaji huduma hasa kuhakikisha wazazi na watoto wanapewa dawa kwa wakati na kwa idadi sahihi.Haiwezekani mgonjwa kanunua dawa zake kwa fedha zake lakini bado hata hamzingatii kumpatia dawa, mnategemea ataponaje, alisema.Aidha, Dk Ndugulile ameutaka uongozi wa Hospitali ya Rufaa ya Mkoa wa Iringa kuratibu utoaji wa huduma hospitalini hapo ili kuondoa malalamiko ya wagonjwa na kupoteza imani ya wananchi kwa hospitali hiyo.Tukiendelea hivi tutaondoa imani kwa wananchi wetu katika utoaji wa huduma za afya, sisi tunatakiwa kutoa huduma kwa wananchi na sio kuwapa kero wananchi, alisema.Kwa upande wake, Kaimu Mganga Mkuu wa Mkoa wa Iringa, Dk Atupele Mwandiga. amemuhakikishia Dk Ndugulile kuwa atasimamia ipasavyo utoaji huduma katika Hospitali ya Rufaa ya Mkoa wa Iringa ili kuhakikisha wananchi wanapata huduma inayostahili.Alisema serikali imetoa Sh bilioni saba kwa ajili ya ujenzi wa hospitali za wilaya na maboresho katika zahanati na vituo vya afya mkoani humo ikiwa ni mkakati wa kuboresha sekta ya afya nchini, hivyo itasimamia sekta hiyo kikamilifu.  <topic>: kitaifa 